Дин пэжым и хабзэхэр
Абу-Хьэнифэ и цIэр зезыхьэ Кавказ Ищхъэрэ ислъам университетым мы махуэхэм щокIуэкI республикэм и къуажэ Iимамхэмрэ абыхэм я дэIэпыкъуэгъухэмрэ я щIэныгъэм хагъэхъуэн папщIэ къызэрагъэпэ-ща зи чэзу егъэджэныгъэхэр. Ар къыщызэIуахым ирихьэлIащ Къэбэрдей-Балъкъэр Республикэм и Iэтащхьэм и Администрацэм и унафэщI Къуэдзокъуэ Мухьэмэд.
— Ди гуапэщ университетым мыпхуэдэ унэ зэрыхухахар. Абы и фIыгъэкIэ дэ Iэмал дгъуэтащ еджапIэм къекIуалIэхэр зыхуэныкъуэ псомкIи зыхуей хуэдгъэзэну, — жиIащ егъэджэныгъэхэр къызэIузыха, КъБР-м и Муслъымэн IуэхущIапIэм и унафэщI Дзасэжь Хьэзрэталий. — ЕджапIэ пэшхэмкIэ нэсу къызэгъэпэщауэ дызэрыщытым и фIыгъэкIэ университетым щекIуэкI егъэджэныгъэхэм къыдэкIуэу, Iимамхэм я щIэныгъэми хэдгъэхъуэну Iэмал диIэ хъуащ. КъурIэныр бджыныр Iуэху къызэрыгуэкIкъым икIи абы щIэныгъэ куу зиIэхэр уи пашэу бгъэдыхьэн хуейщ. Тхылъышхуэм ит псалъэхэм я мыхьэнэр пэжу къихыпхъэщ, зэгурымыIуэныгъэхэр къыхэмыкIын щхьэкIэ.
АдэкIэ диным и лэжьакIуэхэм захуигъэзащ Къуэдзокъуэ Мухьэмэд.
— Псом япэрауэ, фIыщIэ яхузощI мыпхуэдэ егъэджэныгъэхэр къызэзыгъэпэщахэми ар езыгъэкIуэкIхэми. Си гуапэщ университетыр еджапIэ пэшхэм къыщыщIэдзауэ шхапIэхэмкIэ нэгъунэ нэгъэсауэ къызэгъэпэща зэрыхъуар. Иджыпстурей зэманым мыхьэнэшхуэ зиIэщ цIыхубэм дин пэжым и хабзэхэр нэсу къагурыгъэIуэныр. Муслъымэнхэм кърахьэжьэ Iуэху дахэхэр сытым дежи даIыгъыну, абыкIэ дэIэпыкъуэгъу хъуну республикэм и унафэщIхэр хьэзырщ.
Къуэдзокъуэм жэуап иритащ къызэхуэсахэр зыгъэпIейтей упщIэхэм. Абыхэм ящыщщ, псалъэм папщIэ, Аушыджэр къуажэм щаухуэ мэжджытым теухуар. Илъэс зыбжанэ хъуауэ ухуэныгъэ лэжьыгъэхэр къыщызэтеувыIа мэжджытым и къэкIуэнум ехьэлIауэ Къуэдзокъуэм жиIащ Iэмал зэриIэкIэ ухуэныгъэм ирахьэлIэ материалхэмкIэ щIэгъэкъуэн яхуэхъуну.
ЖЫЛАСЭ Замир.
